[Foto’s] Sanger, vrou deur ‘diep waters’ ná vroeggebore babaGerhard Steyn en sy vrou, Zelri, en dogtertjie, Zardi (Foto: Facebook via Gerhard Steyn) Die Afrikaanse sanger Gerhard Steyn en sy gesin is die afgelope twee maande deur diep waters nadat hul vroeggebore babadogtertjie by die dood omgedraai het. Hy sê egter God se genade is groot en dat dié gesin “geseënd, op die herstelpad en gelukkig” is. Gerhard het in ŉ onderhoud met Maroela Media vertel hy moes die afgelope tyd “steun op sy geloof”. Die sanger en sy vrou, Zelri, se babadogter, Zardi, is vroeggebore en moes deur ŉ rits toetse gaan nadat sy op 14 April op 33 weke gebore is. “Sy is nou twee maande oud, en weeg nou eers 2,6 kg – die gewig van ŉ baba wanneer hy of sy pasgebore is. Dit is ŉ moeilike tyd wat agter die rug is, maar ons is geseënd en gesond,” het hy vertel. Gerhard vertel van die moeilike tyd waardeur die gesin is. “Zelri het pas uit die teater gekom, en vir my gesê ek moet heeltyd saam met Zardi wees. Ek het egter kort daarna besef my foon is weg, en ŉ selfoon is belangrik in só ŉ situasie – ŉ mens moet die familie bel en heeltyd op die hoogte hou,” het hy verduidelik. “Ek het toe my selfoon gaan soek. Toe ek hom twintig minute later opspoor en by die teater terugkom, was daar chaos. Die dokters het gesê Zardi het verstik aan die medikasie wat hulle haar gegee het sodat haar longe elasties bly en nie platval nie, en hulle moes vyf minute poog om haar weer by te kry.” Hy sê hy sien egter die Here se hand daarin, omdat hy glo alles gebeur met ŉ doel. “Die Here het geweet om my vir daardie paar minute uit die teater te neem. Ons is reeds deur so ŉ moeilike tyd, en Hy het geweet hy moet my hart beskerm.” Vandag is Zelri en Zardi albei tuis en gesond. “Sy is baie aan die gang en drink ons byna uit die huis uit. Daar was aanvanklik iets fout met haar suigaksie, maar dokters het dit intussen reggestel toe ons haar met behulp van ŉ bottel begin voed het. Haar ore, brein en oë is ook getoets en die dokters is baie gelukkig,” het hy bygevoeg. Die sanger sê hy besef alles in die lewe kan nie altyd glad verloop nie. Hy glo God stuit ŉ mens partykeer in jou eie voetspore. “As ons nie hierdeur was nie, was ek dalk op toer. Nou het ek die geleentheid om gehaltetyd saam met my twee meisies deur te bring, en daarvoor dank ek God. Wanneer ŉ mens ŉ persoonlike verhouding met God het, weet jy wat Hy vir jou beplan en jy vertrou dat alles sal uitwerk. Hy maak moontlik wat onmoontlik is vir mense.” Gerhard sê hy wil nou die pa wees wat God wil hê hy moet vir sy kind wees. “Ek het geen benul gehad hoe sy my lewe sou verander nie. Niemand kan jou voorberei op daardie gevoel nie. Ek wil net daar wees vir haar en haar grootmaak soos die Here dit wil hê.”